次韵晁无咎學士相迎
作者：蘇軾
朝代：宋

paragraphs: 少年獨識晁新城，閉門却掃卷旆旌。
胸中自有談天口，坐却秦軍發墨守。
有子不爲謀置錐，虹霓吞吐忘寒饑。
端如太史牛馬走，嚴徐不敢連尻脽。
徘回未用疑相待，枉尺知君有家戒。
避人聊復去瀛洲，伴我真能老淮海。
夢中仇池千仞巌，便欲攬我青霞幨。
且須還家與婦計，我本歸路連西南。
老來飲酒無人佐，獨看紅藥傾白墮。
每到平山憶醉翁，懸知他日君思我。
路傍小兒笑相逢，齊歌萬事轉頭空。
頼有風流賢別駕，猶堪十里卷春風。